[Foto's] Gyselaarsdrama ontvou in Kaapstad | Maroela Media
Gyselaarsdrama by Nyanga-junction (1 Mei 2017) Foto: SAPD, Wes-Kaap
Elf persone wat Maandag in die Nyanga Junction-winkelsentrum in Manenberg in Kaapstad gyselaar gehou is, is ná 'n paar uur vrygelaat.
Die persone was werknemers van die Shoprite-winkel waarop rowers Maandagoggend vroeg toegeslaan het.
Brig. Novela Potelwa, woordvoerder van die polisie, het gesê lede van die spesiale taakmag, nasionale ingrypingseenheid en speurders het vroeg Maandagoggend by die toneel opgedaag ná 'n poging tot gewapende roof. Verskeie skote is in die winkelsentrum gehoor en daar was ook 'n oor-en-weer-skietery tussen veiligheidswagte en die rowers.
'n 25-jarige veiligheidswag is tydens die skietery beseer. Hy is in 'n bedenklike toestand in die hospitaal.
Een van die 11 persone wat uit die gebou gered is, was 'n verdagte wat vroeër beseer is. Hy is op die toneel behandel en onder polisiebewaking na 'n hospitaal geneem.
Lt.genl. Khomotso Phahlane, waarnemende nasionale polisiekommissaris, het die beamptes bedank wat hul lewens op die spel geplaas het om die gyselaars te red. "Ons bedank die lede van die gemeenskap vir hul ondersteuning en gebed tydens hierdie naelkou-polisieoperasie. Ons wil dit graag benadruk dat ons hoofdoelwit die gyselaars se veiligheid was en dat alle voorsorgmaatreëls geneem is om hulle veilige vrylating te verseker."
Die rooftog het in Mei 2017 by die Nyanga Junction plaasgevind. (Foto: SA Polisie)
khomotso phalane is steeds waarnemende nationale polisiekommisaris na alles? geen wonder niemand diens meer terug nie.
Misdaad, omtrent die enigste nuus deesdae uit RSA, sug!!!!
Nuwe betekenis vir Werkersdag…. Baie dankie aan elke lid van die mag en veral ook die veiligheidswagte wat hulle so goed van hulle taak gekwyt het. MAAR die eer gaan allereers aan die Here wat gebede verhoor – ek dink nou sommer aan die wat in eenheid REEDS opgegaan het spesifiek op 22 April…